سید ناصرعباس شیرازی :

جس جگہ مجھے رکھا گیا وہاں دو دو سال سے لوگوں کو رکھا ہوا ہے

مجلس وحدت مسلمین کے مرکزی ڈپٹی سیکریٹری جنرل نے کہا : مجھے رہا کرنے سے پہلے مجھے یہ پیغام بھی دیا گیا کہ اگر میں آواز اٹھائی یا اپنی گمشدگی پر شور شرابا کیا تو نہ صرف دوبارہ اٹھا لیا جائے گا بلکہ آئندہ جو سلوک کیا جائے اس کا تم تصور بھی نہیں کرسکتے۔

خبر کا کوڈ: ۴۳۲۱۰۶

تاریخ: ۰۵ اسفند ۲۰۱۷ - ۱۱:۰۵

رسا نیوز ایجنسی کی رپورٹ کے مطابق مجلس وحدت مسلمین کے مرکزی ڈپٹی سیکریٹری جنرل سید ناصرعباس شیرازی نے بازیابی کے بعد روزنامہ جنگ  لاہور کو انٹرویو دیتے ہوئے کہا کہ میرا جرم جبری لاپتہ افراد کے حق میں آواز اٹھانا تھا۔

انہوں نے بیان کیا کہ میں پاکستان کو قائد اعظم کا پاکستان بنانا اور اس ملک سے فرقہ واریت کا خاتمہ چاہتا تھا، اس لیے مجھے غیر قانونی طریقے سے اٹھا کر اذیت ناک جگہ رکھا گیا، 31دن سورج نہیں دیکھا، اگر میں اس ملک کے مفادات کے خلاف کوئی کام کررہاتھا تو میرا اوپن ٹرائل کیوں نہیں کیا گیا، جس ادارے نے مجھے اٹھایا اس نے یہ الزامات آج تک کسی بھی فورم پر کیوں پیش نہیں کیئے۔

انہوں نے کہا کہ مجھے 31دن غیر قانونی طریقے سے حراست میں رکھا گیا، اس دوران تین بار میری جگہ تبدیل کی گئ، مجھے لاہورکے ایک گنجان آباد علاقے سے میرے معصوم بچوں کے سامنے اٹھایا گیا۔

انہوں نے کہا کہ اس دوران میرے چہرے پر ماسک چڑھادیا گیا اور دو بار گاڑیاں تندیل کرکے مجھے تین گھنٹے بعد ایک نا معلوم مقام پر ٹھہرایا گیا، آخری بار جہاں سے میری رہائی کے احکامات آئے میں فیصل آباد کے کسی حراستی مرکز میں تھا ۔

انہوں نے کہاکہ مجھے حراست میں لینے سے میری رہائی تک میرے چہرے پر کالے رنگ کا نقاب ہی رہا، نقاب اتارنے کی کوشش کرتا تو جانوروں سے بھی بدتر سلوک ہوتا تھا، جس جگہ مجھے رکھا گیا وہاں دو، دو سال سے لوگوں کو رکھا ہوا ہے، میں ادارے کی ہی تحویل میں تھا۔

انہوں نے کہا کہ جس طرح مجھے اٹھایا گیا اس سے تو لگتا ہے کہ اس ملک میں جنگل کا قانون ہے، مجھ سمیت جن افراد کو وہاں رکھا گیا تھا اس کے ساتھ انسانوں سے بدتر سلوک ہوتا تھا اور مجھے ایک تفتیشی کمرے میں لے جا کرکسی آفیسر کے سامنے بٹھا دیا جاتا اور کہا جاتا کہ صاحب جو پوچھے اس کا درست جواب دو جس کے بعد مجھ سے پوچھا جاتا کہ میرے کیا سیاسی مقاصد اور اہداف ہیں.

انہوں نے بیان کیا کہ میں کن کن لوگوں سے ملتا ہوں ، میری جماعت آگے کیا کرنا چاہتی ہے اور میں ہیومن رائٹس اور خصوصاً لاپتہ افراد کیلئے کیوں اور کس کے کہنے پر آواز اٹھاتا ہوں ۔

ناصرشیرازی نے بتایا کہ مجھے چھوڑنے سے پہلے مجھے یہ پیغام بھی دیا گیا کہ اگر میں آواز اٹھائی یا اپنی گمشدگی پر شور شرابا کیا تو نہ صرف دوبارہ اٹھا لیا جائے گا بلکہ آئندہ جو سلوک کیا جائے اس کا تم تصور بھی نہیں کرسکتے۔/۹۸۹/ف۹۴۰/